Brexitກໍ່ໃຫ້ເກີດການກະທົບຫລາຍຢ່າງຕໍ່ເສດຖະກິດອັງກິດ
(vovworld)- ວັນທີ 23/6, ຢູ່ ອັງກິດ ໄດ້ດຳເນີນການລົງປະຊາມະຕິກ່ຽວກັບເລື່ອງ ຈະອອກຈາກສະຫະພາບເອີລົບ (EU) ຫລືບໍ່ (ເອີ້ນວ່າ Brexit). ໃນສະພາບການນັ້ນ, ບັນດາອົງການເສດຖະກິດ, ການເງິນ, ເງິນຕາແຖວຫນ້າຂອງໂລກພ້ອມກັບບັນດາທະນາຄານສູນກາງ ແລະ ບັນດາຜູ້ຊ່ຽວຊານໄຈ້ແຍກເສດຖະກິດ ໄດ້ຍົກອອກຄຳກ່າວເຕືອນ ແລະ ຄາດຄະເນຫລາຍຢ່າງກ່ຽວກັບການກະທົບກໍຄືຜົນຮ້າຍຢ້ອນຫລັງໃນໄລຍະສັ້ນ ແລະ ໄລຍະກາງ ຖ້າຫາກ ແຜນການ Brexit ເກີດຂຶ້ນ. ກ່ຽວກັບສະກຸນເງິນປອນຂອງອັງກິດ, ບັນດາຜູ້ຊ່ຽວຊານດ້ານເງິນຕາ ສ່ວນຫລາຍໄດ້ຄາດຄະເນວ່າ ເງິນປອນຂອງອັງກິດ ຈະອ່ອນຕົວລົງແຕ່ 18-20%, ພິເສດ ຜູ້ຊ່ຽວຊານບາງທ່ານຍັງຄາດຄະເນວ່າ ລະດັບອ່ອນຕົວອາດຈະຂຶ້ນເຖິງ 30% ຖ້າຫາກອັງກິດ ຖອນອອກຈາກ EU. ກ່ຽວກັບວຽກເຮັດງານທຳ, ທ່ານ Angus Armstrong, ຜູ້ຊ່ຽວຊານດ້ານເສດຖະກິດມະຫາພາກ ສັງກັດສະຖາບັນຄົ້ນຄ້ວາເສດຖະກິດ ແລະ ສັງຄົມແຫ່ງຊາດ ຖືວ່າ: ວຽກເຮັດງານທຳໃນຂົງເຂດບໍລິການ ແລະ ບັນດາຂົງເຂດໄດ້ຮັບຜົນປະໂຫຍດຈາກການເຄື່ອນຍ້າຍແຮງງານນອກລະບົບອາດຈະສົ່ງຜົນກະທົບຫລາຍສຸດໃນກໍລະນີ ປະເທດອັງກິດ ອອກຈາກ EU. ກ່ຽວກັບອະສັງຫາລິມະຊັບ ແລະ ຊັບສິນ, ຕາມການຄິດໄລ່ເອກະລາດຂອງກະຊວງການເງິນ ອັງກິດ, ລາຄາເຮືອນຢູ່ຈະຫລຸດລົງ 10-18% ໃນປີ 2018 ແລະ ຈຳນວນຜູ້ຈ່າວຂາຍກໍຈະຫລຸດລົງ. ໃນຂະນະນັ້ນ, ໝາກຜົນການສຳຫລວດຂອງ ສະຫະສະມາຄົມບັນດາໂຮງຈັກຜະລິດ ແລະ ຄ້າຂາຍລົດໂອໂຕ ອັງກິດໃຫ້ເຫັນວ່າ ມີ 3/4ຈຳນວນບໍລິສັດຫລາຍປະເທດເຄື່ອນໄຫວຢູ່ອັງກິດຖືກຖາມລ້ວນແຕ່ຖືວ່າ Brexit ຈະສົ່ງຜົນສະທ້ອນບໍ່ດີເຖິງການເຄື່ອນໄຫວດຳເນີນທຸລະກິດຂອງເຂົາເຈົ້າ ແລະ ບັນດາບໍລິສັດຜະລິດລົດໂອໂຕແຖວຫນ້າຂອງໂລກ ໃນນັ້ນ ມີ Toyota, BMW, Vauxhall ລ້ວນແຕ່ອອກສຽງສະຫນັບສະຫນູນ ເລື່ອງອັງກິດຈະຢູ່ຄືນໃນ EU.